ᱫᱤᱯᱤᱠᱟ ᱯᱟᱫᱩᱠᱳᱱ

ᱫᱤᱯᱤᱠᱟ ᱯᱟᱫᱩᱠᱳᱱ (ᱡᱟᱱᱟᱢ ᱺ ᱕ ᱡᱟᱱᱩᱣᱟᱨᱤ ᱑᱙᱘᱖) ᱫᱚ ᱥᱤᱧᱚᱛᱤᱭᱟᱹ ᱯᱷᱤᱞᱢ ᱮᱠᱴᱨᱮᱥ ᱠᱟᱱᱟᱭ ᱾ ᱫᱤᱯᱤᱠᱟ ᱫᱚ ᱓ᱭᱟ ᱯᱷᱤᱞᱢ ᱯᱷᱮᱭᱟᱨ ᱥᱤᱨᱯᱷᱟᱹ ᱥᱟᱶᱛᱮ ᱖ ᱜᱚᱴᱟᱝ ᱡᱮᱡᱟᱹᱛᱤᱭᱟᱹᱨᱤ ᱥᱤᱧᱚᱛᱤᱭᱟᱹ ᱥᱤᱱᱮᱢᱟ ᱥᱤᱨᱯᱷᱟᱹᱭ ᱧᱟᱢ ᱟᱠᱟᱫᱼᱟ ᱾ ᱫᱤᱯᱤᱠᱟ ᱫᱚ ᱵᱮᱰᱢᱤᱱᱴᱚᱱ ᱠᱷᱮᱞᱚᱸᱰᱤᱭᱟᱹ ᱯᱨᱚᱠᱟᱥ ᱯᱟᱫᱩᱠᱳᱱᱤᱡ ᱦᱚᱯᱚᱱ ᱮᱨᱟ ᱠᱟᱱ ᱛᱮᱭ ᱦᱩᱰᱤᱧ ᱵᱮᱲᱟ ᱠᱷᱚᱱ ᱵᱮᱰᱢᱤᱱᱴᱚᱱ ᱮ ᱮᱱᱮᱡ ᱠᱟᱱ ᱛᱟᱦᱮᱸᱫ ᱟᱨ ᱱᱟᱥᱮ ᱢᱟᱨᱟᱝ ᱠᱟᱛᱮ ᱡᱟᱹᱛᱤᱭᱟᱹᱨᱤ ᱛᱷᱚᱠ ᱨᱮ ᱡᱤᱛᱠᱟᱹᱨᱤᱭᱟᱹ ᱦᱚᱸᱭ ᱦᱩᱭ ᱞᱮᱱ ᱛᱟᱦᱮᱸᱫ ᱾ ᱢᱮᱱᱠᱷᱟᱱ ᱛᱟᱭᱚᱢ ᱛᱮ ᱩᱱᱤ ᱫᱚ ᱠᱷᱮᱞ ᱠᱷᱚᱱ ᱥᱟᱺᱜᱤᱧ ᱠᱟᱛᱮ ᱢᱚᱰᱮᱞᱤᱝ ᱨᱮ ᱥᱮᱞᱮᱫ ᱞᱮᱱ ᱛᱟᱦᱮᱸᱫ ᱾ ᱢᱚᱰᱮᱞᱤᱝ ᱨᱮ ᱥᱮᱞᱮᱫ ᱮᱱ ᱛᱟᱭᱚᱢ ᱒᱐᱐᱖ ᱥᱟᱞᱮ ᱨᱮ ᱯᱩᱭᱞᱩ ᱫᱷᱟᱣ ᱯᱷᱤᱞᱢ ᱨᱮ ᱠᱷᱮᱞᱚᱸᱰ ᱞᱟᱹᱜᱤᱫ ᱫᱟᱣ ᱮ ᱧᱟᱢ ᱞᱮᱫ ᱛᱟᱦᱮᱸᱫ ᱾ ᱫᱤᱯᱤᱠᱟ ᱦᱟᱜ ᱯᱩᱭᱞᱩ ᱯᱷᱤᱞᱢ ᱫᱚ ᱢᱤᱫ ᱠᱚᱱᱱᱚᱰᱚ ᱯᱷᱤᱞᱢ ᱛᱟᱦᱮᱸ ᱠᱟᱱᱟ ᱚᱣᱥᱚᱨᱭᱟ ᱾

ᱚᱱᱟ ᱛᱟᱭᱚᱢ ᱒᱐᱐᱗ ᱥᱟᱞᱮ ᱨᱮ ᱥᱟᱦᱨᱩᱠᱷ ᱠᱷᱟᱱ ᱥᱟᱣ "ᱚᱢ ᱥᱟᱱᱛᱤ ᱚᱢ" ᱯᱷᱤᱞᱢ ᱨᱮ ᱫᱟᱣ ᱮ ᱧᱟᱢ ᱞᱮᱫ ᱛᱟᱦᱮᱸᱫ ᱾ ᱱᱚᱶᱟ ᱯᱷᱤᱞᱢ ᱠᱷᱟᱹᱛᱤᱨ ᱵᱷᱟᱹᱜᱤ ᱱᱟᱣᱟ ᱦᱮᱡ ᱟᱠᱟᱱ ᱮᱠᱴᱨᱮᱥ ᱞᱮᱠᱟᱛᱮ ᱯᱷᱤᱞᱢᱯᱷᱮᱭᱟᱨ ᱥᱤᱨᱯᱷᱟᱹᱭ ᱧᱟᱢ ᱞᱮᱫ ᱛᱟᱦᱮᱸᱫ ᱾ ᱚᱱᱟ ᱛᱟᱭᱚᱢ ᱟᱡᱟᱜ ᱯᱷᱤᱞᱢ "ᱞᱚᱵᱷ ᱟᱭᱡᱚᱞ", "ᱯᱟᱯᱷᱮᱝᱜᱮ ᱯᱟᱨᱤᱱᱫᱮ" ᱧᱮᱧᱮᱞᱤᱭᱟᱹ ᱠᱚ ᱠᱩᱥᱤᱭᱟᱫ ᱵᱮᱲᱟ ᱨᱮ "ᱵᱟᱪᱱᱟ ᱭᱮ ᱦᱟᱥᱤᱱᱟ", "ᱦᱟᱣᱩᱥᱯᱷᱩᱞ" ᱮᱢᱟᱱ ᱯᱷᱤᱞᱢ ᱨᱮᱱᱟᱜ ᱠᱷᱮᱞᱚᱸᱰ ᱵᱟᱝ ᱠᱚ ᱠᱩᱥᱤᱭᱟᱫ ᱛᱟᱦᱮᱸᱫ ᱾

ᱯᱩᱭᱞᱩ ᱡᱤᱭᱚᱱ
ᱫᱤᱯᱤᱠᱟ ᱯᱟᱫᱩᱠᱳᱱ ᱫᱚ ᱕ ᱡᱟᱱᱩᱣᱟᱨᱤ ᱑᱙᱘᱖ ᱥᱟᱞᱮ ᱨᱮ ᱰᱮᱱᱢᱟᱨᱠ ᱨᱮᱱᱟᱜ ᱠᱚᱯᱮᱱᱦᱟᱜᱮᱱ ᱨᱮ ᱡᱟᱱᱟᱢ ᱞᱮᱱ ᱛᱟᱦᱮᱸᱫ ᱢᱤᱫ ᱠᱚᱝᱠᱚᱬᱤ ᱯᱟᱹᱨᱥᱤ ᱜᱷᱟᱨᱚᱸᱡᱽ ᱨᱮ ᱾ ᱫᱤᱯᱤᱠᱟ ᱟᱡ ᱟᱯᱟᱛ ᱯᱨᱚᱠᱟᱥ ᱯᱟᱫᱩᱠᱳᱱ ᱫᱚ ᱢᱤᱫ ᱵᱮᱰᱢᱤᱱᱴᱚᱱ ᱠᱷᱮᱞᱣᱟᱹᱨᱤ ᱟᱨ ᱮᱸᱜᱟᱛ ᱫᱚ ᱩᱡᱽᱣᱚᱞᱟ ᱢᱤᱫ ᱦᱮᱥᱮᱱ ᱨᱟᱭᱵᱟᱨᱤᱭᱟᱹ (travel agent) ᱛᱟᱦᱮᱸ ᱠᱟᱱᱟᱭ ᱾ ᱟᱡ ᱠᱷᱚᱱ ᱦᱩᱰᱤᱧᱤᱡ ᱠᱩᱲᱤ ᱚᱱᱤᱥᱟ ᱫᱚ ᱢᱤᱫ ᱜᱚᱞᱯᱷ ᱠᱷᱮᱞᱣᱟᱹᱨᱤ ᱠᱟᱱᱟᱭ ᱾ ᱟᱡ ᱜᱚᱲᱚᱢ ᱦᱟᱲᱟᱢ ᱫᱚ ᱢᱚᱦᱤᱥᱩᱨ ᱵᱮᱰᱢᱤᱱᱴᱚᱱ ᱜᱟᱶᱛᱟ ᱨᱤᱱᱤᱡ ᱯᱟᱨᱥᱮᱛ ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟᱭ ᱾। ᱫᱤᱯᱤᱠᱟ ᱢᱤᱫ ᱥᱮᱨᱢᱟ ᱜᱟᱱᱮ ᱦᱟᱨᱟᱭᱮᱱ ᱛᱟᱭᱚᱢ ᱟᱠᱚ ᱫᱚ ᱵᱟᱝᱜᱟᱞᱚᱨ ᱛᱮ ᱠᱚ ᱩᱪᱟᱹᱲ ᱞᱮᱱ ᱛᱟᱦᱮᱸᱫ ᱾ ᱩᱱᱤ ᱫᱚ ᱵᱟᱝᱜᱟᱞᱚᱨ ᱨᱮᱜᱮ ᱟᱡᱟᱜ ᱚᱛᱢᱚᱱ ᱟᱨ ᱛᱟᱱᱟᱞᱟ ᱥᱮᱪᱮᱫ ᱫᱚᱭ ᱥᱟᱹᱛ ᱞᱮᱫ ᱛᱟᱦᱮᱸᱫ ᱾ ᱚᱱᱟ ᱛᱟᱭᱚᱢ ᱤᱱᱫᱤᱨᱟ ᱜᱟᱱᱫᱷᱤ ᱡᱟᱹᱛᱤᱭᱟᱹᱨᱤ ᱡᱮᱜᱮᱛ  ᱵᱤᱨᱫᱟᱹᱜᱟᱲ  ᱨᱮ ᱦᱩᱱᱟᱹᱨ ᱥᱟᱛᱟᱢ ᱛᱮ ᱥᱚᱱᱮᱨᱮ ᱥᱤᱫ ᱞᱟᱹᱜᱤᱫ ᱮ ᱥᱮᱞᱮᱫ ᱞᱮᱱ ᱛᱟᱦᱮᱸᱫ, ᱢᱮᱱᱠᱷᱟᱱ ᱛᱤᱢᱤᱱ ᱫᱤᱱ ᱠᱷᱟᱱ ᱜᱮ  ᱢᱚᱰᱮᱞᱤᱝ ᱨᱮ ᱥᱮᱞᱮᱫᱚᱜ ᱞᱟᱹᱜᱤᱫ ᱵᱤᱨᱫᱟᱹᱜᱟᱲ ᱮᱪ ᱵᱟᱹᱜᱤ ᱞᱮᱫ ᱛᱟᱦᱮᱸᱫ ᱾ 
ᱥᱟᱹᱠᱷᱭᱟᱹᱛ

ᱵᱟᱹᱲᱛᱤ ᱠᱟᱛᱷᱟ